b'\n_START_ARTICLE_\nLarabanga\n_START_PARAGRAPH_\nLarabanga er en landsby i West Gonja District, Northern Region i Ghana. Byen er kendt for sin moske, der er bygget i sudanesisk stil, m\xc3\xa5ske i begyndelsen af det 15. \xc3\xa5rhundrede, hvor trans-Sahara-handelen var p\xc3\xa5 sit h\xc3\xb8jeste. Den skulle v\xc3\xa6re Ghanas \xc3\xa6ldste moske, og her finder man en koran, der er omtrent lige s\xc3\xa5 gammel som moskeen._NEWLINE_Af andre oplevelser i byen kan n\xc3\xa6vnes den s\xc3\xa5kaldte "mystiske sten", den traditionelle arkitektur med s\xc3\xa6rlige m\xc3\xb8nstre samt adgangen til Mole Nationalpark. Om den mystiske sten findes en legende, der siger, at da briterne anlagde en vej n\xc3\xa6r moskeen, fandt man en stor sten, som man fjernede i forbindelse med vejkonstruktionen. Imidlertid l\xc3\xa5 stenen den f\xc3\xb8lgende dag tilbage p\xc3\xa5 det sted, hvorfra man havde fjernet den. Den blev nu fjernet \xc3\xa9n gang til, men dagen efter l\xc3\xa5 den endnu engang p\xc3\xa5 det oprindelige sted. Historien gentog sig, indtil det blev besluttet at lade stenen ligge og f\xc3\xb8re vejen uden om stedet.'